b'\n_START_ARTICLE_\nCasa Ramon de Mart\xc3\xad\n_START_SECTION_\nDescripci\xc3\xb3\n_START_PARAGRAPH_\nL\'edifici d\'habitatges empla\xc3\xa7at al carrer Carme, 24 del districte de Ciutat Vella es localitza en una illa de cases de planta rectangular emmarcada pels carrers Doctor Dou, Pintor Fortuny, Montju\xc3\xafc del Carme i Carme._NEWLINE_Es tracta d\'un edifici de planta rectangular, for\xc3\xa7a regular, que consta de planta baixa i quatre pisos, tot cobert amb un terrat pla transitable. L\'edifici \xc3\xa9s complementat per un cos d\'una planta situat al carrer de Montju\xc3\xafc del Carme. L\'acc\xc3\xa9s principal de la finca es localitza a la fa\xc3\xa7ana del Carrer del Carme._NEWLINE_A la planta baixa de la fa\xc3\xa7ana secund\xc3\xa0ria es pot veure el basament de pedra original de l\'edifici, mentre que a la resta est\xc3\xa0 cobert pels treballs de fusta modernista realitzats l\'any 1922. El portal d\'entrada a l\'escala de ve\xc3\xafns est\xc3\xa0 ubicat al centre de la fa\xc3\xa7ana principal, i serveix d\'eix de simetria als pisos superiors. En aquests trobem cinc eixos verticals d\'obertures, de dimensions decreixents i emmarcaments motllurats de pedra. De les obertures sobresurten balcons individuals amb llosana en volad\xc3\xads de pedra, tancats per baranes de ferro de fosa, on destaca la franja horitzontal que hi ha a la part inferior decorada amb un motiu grecat. A la planta superior, amb un molt redu\xc3\xaft volad\xc3\xads, els balcons estan ampitats. A la fa\xc3\xa7ana secund\xc3\xa0ria, hi ha una zona sense obertures a la zona de la cantonada, i despr\xc3\xa9s es repeteix el mateix model d\'obertures, en aquest cas amb quatre eixos verticals. Totes les obertures estan protegides per persianes de llibret de fusta_NEWLINE_Aquestes obertures, que remarquen l\'eix vertical de l\'edifici, es contraposen a altres elements que reforcen la seva composici\xc3\xb3 horitzontal, com la imposta que hi ha entre planta i planta, la cornisa motllurada i la barana del terrat. El parament de les quatre plantes pis est\xc3\xa0 estucat amb especejament corregut, interromput per plafons esgrafiats._NEWLINE_La planta baixa est\xc3\xa0 ocupada, excepte per l\'acc\xc3\xa9s principal i l\'escala de ve\xc3\xafns, pels magatzems "El Indio", fundats cap al 1870 i reformats l\'any 1922 amb una marcada est\xc3\xa8tica modernista. A la botiga s\'accedeix per una porxada amb cinc obertures d\'arc rebaixat. El basament \xc3\xa9s de marbre i el parament est\xc3\xa0 estucat en groc amb interessants treballs de fusta en la fa\xc3\xa7ana i aparadors. Damunt dels arcs, emmarcats amb fusta, es situen els plafons publicitaris, amb grafia de tra\xc3\xa7 modernista de color groc. Entre plaf\xc3\xb3 i plaf\xc3\xb3, a manera de medall\xc3\xb3, hi ha dos motius diferents, que representen una flor estilitzada i el cap d\'un indi. Al fris superior apareix, amb la mateixa grafia, el nom del comer\xc3\xa7 ornat amb pintats ramillets de flors.\n_START_SECTION_\nHist\xc3\xb2ria\n_START_PARAGRAPH_\nL\'any 1861 Ramon de Mart\xc3\xad sol\xc2\xb7licit\xc3\xa0 perm\xc3\xads per construir una casa de planta baixa i quatre plantes pis, segons projecte de l\'arquitecte Ram\xc3\xb3n Sambr\xc3\xb3 i Badia. L\'any 1907 F. Mitjans y C\xc2\xaa, propietaris de la casa i del comer\xc3\xa7 dels baixos, sol\xc2\xb7licit\xc3\xa0 perm\xc3\xads per cobrir la galeria del pis superior. L\'any 1922 els decoradors Vilar\xc3\xb3 Valls i Garc\xc3\xada Saumell van reformar la planta baixa.'